**CONTRACT DE CONCESIUNE nr. ………………din……………………**

**PRIVIND SERVICIUL PENTRU GESTIONAREA CÂINILOR FĂRĂ STĂPÂN DIN MUNICIPIUL SATU MARE**

**Preambul**

În conformitate cu prevederile art.1166-1170 din Codul civil, art.24 din Legea nr.100/2016 actualizată, HG nr.867/2016, actualizată, Legea nr.227/2002, Legea nr.258/2013 actualizată și în baza Hotărârii Consiliului Local Satu Mare nr. 290/23.11.2017privind aprobarea Regulamentului de organizare şi funcţionare al Serviciului de gestionare a câinilor fără stăpân din municipiul Satu Mare,

s-a încheiat prezentul contract,

între următoarele **Părţi**:

**MUNICIPIUL SATU MARE**, adresa sediu: Primăria municipiului Satu Mare, P-ţa 25 Octombrie nr.1, telefon/fax: 0261.807569/0261.807510,0261.710760 cod fiscal: 4038806, cont trezorerie: RO32TREZ24A705000203030X, deschis la Trezoreria Satu Mare, reprezentată prin **Kereskényi Gábor – Primar**, în calitate de **concedent**

şi

……………………..……………. cu sediul în ….……………………….., strada …………………, nr……, judeţul …………………., cod poştal ………, e-mail: …………, telefon/fax ……………….., înregistrată la Oficiul Registrului Comerţului sub nr. ………….., având Codul Unic de Înregistrare …………….., cont ………………………..………….. deschis la ………………………..…………, reprezentată legal prin ………………………. - în calitate de **concesionar.**

**CAPITOLUL I**

 **Definiţii**

Termenii şi expresiile utilizate în prezentul contract se definesc după cum urmează:

1) **câine fără stăpân** - orice câine crescut, adăpostit, ţinut pe domeniul public, în locuri publice sau în spaţiile adiacente acestora, în af„ara proprietăţii stăpânului sau deţinătorului acestuia, necontrolat, nesupravegheat, liber, abandonat, inclusiv cei identificaţi prin microcipare sau alt mijloc alternativ de identificare, stabilit de către Autoritatea Naţională Sanitară Veterinară şi pentru Siguranţa Alimentelor.

2) **deţinător de câine** - proprietarul câinelui, precum şi orice persoană care are în îngrijire unul sau mai mulţi câini;

3) **sterilizare**-operaţiune prin care se realizează suprimarea funcţiei reproducătoare a câinilor;

4) **revendicarea câinelui** - solicitarea de restituire formulata de persoana care a detinut anterior cainele;

5) **abandonul câinelui** - lăsarea unui câine, aflat în proprietatea şi/sau îngrijirea omului, pe domeniul public, fără hrană, adăpost şi tratament medical;

6) **eutanasierea** - act de sacrificare prin procedee rapide şi nedureroase a câinilor fără stăpân care sunt bolnavi cronici şi incurabili ori care nu au fost revendicaţi sau adoptaţi în condiţiile şi în termenele stabilite de lege;

7) **adăpost public** - adăpost pentru câinii fară stăpân ce aparţine unităţilor administrativ-teritoriale şi deserveşte aceste unităţi, administrat de operatorii serviciilor specializate pentru gestionarea câinilor fără stăpân;

8) **adăpost privat** - adăpost pentru câinii fără stăpân, care aparţine unei persoane juridice, asociaţie sau fundaţie care desfăşoară activităţi în domeniul protecţiei animalelor;

9) **adopţie** - procedura de preluare în proprietate a câinilor fără stăpân din adăposturi, de către persoane fizice sau juridice, cu respectarea prevederilor art. 5 din Legea nr.205/2004 privind protecţia animalelor, cu modificările şi completările ulterioare;

10) **adopţie la distanţă** - procedura prin care, în condiţiile prevederilor art. 7 alin. (2) şi (5) din Ordonanţa de urgenţă a Guvernului nr. 155/2001, cu modificările şi completările ulterioare, persoanele fizice sau juridice îşi pot asuma responsibilitatea suportării cheltuielilor necesare întreţinerii câinilor fără stăpân în adăpost peste perioada prevăzută la art 4 alin (1) din această ordonanţă de urgenţă a Guvernului;

11) **capturare**-operaţiunea de prindere a câinilor efectuată de către operatorii serviciilor specializate de gestionare a câinilor fără stăpân;

12) **câine agresiv** - orice câine definit ca atare de Ordonanţa de urgenţă a Guvernului nr. 55/2002 privind regimul de deţinere al câinilor periculoşi sau agresivi, aprobată cu modificări prin Legea nr. 60/2003;

13) **câine periculos** - orice câine definit ca atare de Ordonanţa de urgenţă a Guvernului nr. 55/2002, cu modificările ulterioare;

14) **câine utilitar** - orice câine folosit de unităţile de poliţie, de jandarmerie, de alte unităţi militare, de unităţile vamale, de serviciile de securitate, protecţie şi pază, de persoanele cu dizabilităţi, precum şi orice câinie folosit în caz de dezastre sau de către organizaţiile neguvernamentale în activităţile educative, terapeutice, de căutare şi salvare sau utilitare;

15) **câine de rasă comună**- orice câine care nu poate fi asimilat unei rase omologate;

16) **examen medical** - procedura efectuată de un medic veterinar de liberă practică organizat în condiţiile legii prin care se urmăreşte stabilirea statusului de sanatate;

17) **gestionarea câinilor fără stăpân** - ansamblu de operaţiuni şi proceduri care au ca scop controlul populaţiei de câini fără stăpân;

18) **asociaţie sau fundaţie pentru protecţia animalelor**-organizaţie neguvernamentală, înfiinţată în temeiul prevederilor Ordonanţei Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare, care desfăşoara activităţi şi acţiuni de protecţie a animalelor şi în al carei statut figurează scopuri şi activităţi referitoare la protecţia şi bunăstarea animalelor;

19) **serviciu specializat pentru gestionarea câinilor fără stăpân** - serviciu de utilitate publică, înfiinţat la nivelul unităţilor administrativ-teritoriale respectiv al subdiviziunilor acestora, în condiţiile legii, de consiliul local, în scopul gestionării câinilor fără stăpân de pe raza unităţii administrativ-teritoriale respective;

20) **operator al serviciilor specializate pentru gestionarea câinilor fără stăpân**- persoană juridică, de drept public sau privat, care are competenta si capacitate de a presta servicii în domeniul protecţiei animalelor şi căreia i s-a delegat, încredinţat sau concesionat, în condiţiile legii, realizarea activităţii de gestionare a câinilor fără stăpân;

21) **mijloc de identificare**-orice dispozitiv de tipul microcipului, crotaliei, tatuajului, medalionului inscripţionat, care conţine informaţii necesare identificării deţinatorului câinelui, respectiv a serviciului care a gestionat câinele;

22) **identificare** - operaţiunea prin care se ataşează câinelui un mijloc de identificare, precum şi operaţiunea de citire a mijlocului de identificare şi de stabilire a datelor de identitate ale deţinatorului câinelui sau a locului de provenienţă a acestuia;

23 )**înregistrare** - operaţiunea prin care datele inscripţionate pe mijlocul de identificare al animalului, precum şi alte date sunt introduse în registrele de evidenţă a câinilor;

24) **microcip** - mijloc de identificare electronic omologat, care se implantează sub pielea animalului, în dreptul omoplaţilor şi care conţine un numar unic criptat sub forma unui cod de bare ce poate fi citit cu ajutorul unui dispozitiv electronic;

25) **vecini** - proprietarii spaţiilor locative care au cel puţin un perete comun cu spaţiul locativ în care urmează să fie adăpostiţi câinii adoptaţi din adăpost.

26) **unitate de ecarisare şi unitate de neutralizare a deşeurilor de origine animală** - orice unitate definită ca atare la art. 2 alin. (1) lit. h) şi j) din Ordonanţa Guvernului nr. 24/2016 privind organizarea şi desfăşurarea activităţilor de neutralizare a deşeurilor de origine animală, cu modificările ulterioare.

**Capitolul II**

**Obiectul contractului**

**Art. 1.** Obiectul prezentului contract îl constituie concesionarea unor activităţi pentru gestionarea câinilor fără stăpân din municipiul Satu Mare, constând în următoarele activități:

1. capturarea câinilor fără stăpân;
2. transportul cainilor capturati în adapost;
3. cazarea, hrănirea, deparazitarea, vaccinarea, sterilizarea şi controlul bolilor câinilor în adăposturi cu respectarea normelor şi măsurilor sanitar-veterinare in vigoare;
4. identificarea şi înregistrarea câinilor fără stăpân exclusiv cu medicii veterinari de liberă practică, organizaţi în condiţiile legii;
5. eutanasierea câinilor fără stăpân care sunt bolnavi cronici şi incurabili ori care nu au fost revendicaţi sau adoptaţi în condiţiile şi în termenele stabilite în caietul de sarcini/regulamentul aprobat prin HCL nr. 290/23.11.2017 ;
6. predarea deşeurilor animaliere catre unitatea de neutralizare a deşeurilor de origine animală autorizată conform legislaţiei în vigoare;
7. adoptia şi revendicarea câinilor;
8. estimarea populaţiei canine şi a ratei de înlocuire;întocmirea planului de acțiune;
9. programe de informare,educaţie şi responsabilizare a cetăţenilor;
10. asigurarea sau amenajarea unui centru de gestionare a câinilor fără stăpân.
11. operațiunile de sterilizare;
12. îngrijirea post-operatorie după sterilizarea câinilor.

**Art. 2.** Serviciul de gestionare a câinilor fără stăpân va fi prestat în conformitate cu prevederile OUG 155/2001 cu modificările ulterioare respective HG nr.1059/2013 și Caietului de sarcini întocmit în baza Regulamentului de organizare şi funcţionare al Serviciului de gestionare a câinilor fără stăpân din municipiului Satu Mare, aprobat prin H.C.L. nr. 290/23.11.2017, anexă la prezentul contract.

**Art. 3.** Categoriile de bunuri ce vor fi utilizate de concesionar în derularea concesiunii sunt următoarele:

Bunuri proprii – bunuri ale concesionarului necesare desfășurării activității, concesionate înainte sau după încheierea contractului și până la încetarea acestuia.

**CAPITOLUL III**

**Durata contractului de concesiune**

**Art. 4.** (1) Durata prezentului contract de concesiune este de 5 ani de la data semnării.

(2) Contractul de concesiune poate fi prelungit prin act adițional, la solicitarea scrisă a uneia dintre părți, în funcție de prevederile legislative de la momentul expirării duratei contractului.

**Art. 5.** Pe toată durata stabilită la art.4 se interzice subconcesionarea serviciului de gestionare a câinilor fără stăpân, în tot sau în parte, altor operatori.

**Art. 6.** În cazul în care concedentul nu dorește prelungirea, la expirarea contractului va anunța în scris concesionarul cu cel putin 6 (şase) luni înainte de expirarea termenului contractual și va demara procedura de încredințare a serviciului de gestionare a câinilor fără stăpân, conform procedurilor legale.

**CAPITOLUL IV**

**Redevenţa și plata acesteia**

**Art. 7.** (1) Redevența este de 0,5% din valoarea totală a facturilor, fară TVA, încasate de operator pentru serviciile prestate în baza prezentului contract .

(2) Plata redevenței se va efectua de către concesionar anual, până la data de 31 martie a fiecărui an, în contul RO32TREZ24A705000203030X deschis la Trezoreria Satu Mare.

(3) Neplata redevenței sau executarea cu întârziere a acestei obligații, dă dreptul concesionarului de a calcula dobânzi și penalități conform prevederilor legale în vigoare.

**CAPITOLUL V**

**Tarifarea şi ajustarea tarifelor**

**Art.8.** (1)Serviciul de gestionare a câinilor fără stăpân va urmări să realizeze un raport al costului cât mai bun pentru perioada de derulare a contractului de concesiune şi un echilibru între riscurile şi beneficiile asumate prin contract.

 (2) Structura şi nivelul tarifelor practicate vor reflecta costul efectiv al prestaţiei şi vor fi în conformitate cu prevederile legale.

(3) Concesionarul are dreptul să propună concedentului, ajustarea preţului privind prestarea serviciului de gestionare a cânilor fără stăpân în Municipiul Satu Mare, ce se va putea realiza începând cu anul doi de contract conform clauzelor prevăzute mai jos:

a) Pentru primele 12 luni de contract, tarifele sunt cele din oferta de tarife declarată câştigătoare, exprimată în lei;

b) Prima ajustare se va putea realiza la 12 luni după semnarea contractului. Ajustarea preţurilor unitare ofertate se va face pe baza indicilor de inflaţie publicaţi de Institutul Naţional de Statistică;

(4) Actualizarea tarifelor va putea fi solicitată concedentului de către concesionar la începutul fiecărui an calendaristic;

(5)Tarifele se vor ajusta conform alin (3)și (4) şi vor fi aprobate de Consiliul Local al Municipiului Satu Mare.

(6) Pentru noile tarife se va realiza un act adițional la contractual de concesiune.

(7) Tarifele pentru fiecare activitate vor avea incluse toate taxele (cheltuielile de transport, cheltuielile de depozitare, cheltuielile de personal sau alte taxe ocazionate de prestarea activităţilor conform caietului de sarcini, alte costuri şi componente de costuri).

**CAPITOLUL VI**

**Drepturile și obligațiile părților**

**Art. 9. Concesionarul are următoarele drepturi**:

1. să încaseze contravaloarea serviciilor prestate, corespunzător cantităţii şi calităţii acestora, în conformitate cu prevederile legale în vigoare;

**Art. 10.** **Concedentul are următoarele drepturi:**

1. să verifice ajustările tarifelor propuse de concesionarul serviciului de gestionare a câinilor fară stăpan;
2. urmăreste, controlează şi supraveghează îndeplinirea obligaţiilor privind gestionarea serviciului de gestionare a serviciului de gestionare a câinilor fără stăpân și ecarisaj, respectiv:
3. respectarea obligațiilor contractuale asumate de concesionar;
4. calitatea serviciilor prestate;
5. respectarea tarifelor pentru serviciile prestate;
6. pentru nerespectarea condiţiilor de calitate a serviciilor prestate, concedentul isi rezerva dreptul de a refuza plata serviciului respectiv;
7. păstrează prerogativele privind adoptarea politicilor şi a strategiilor de dezvoltare a serviciului de gestionare a câinilor fără stăpân;
8. poate modifica în mod unilateral partea reglementară a contractului de concesiune, din motive excepționale legate de interesul național sau local;

**Art. 11. Concesionarul are următoarele obligații:**

1. să presteze servicii de calitate, în conformitate cu prevederile caietului de sarcini şi ale Regulamentului;
2. să furnizeze Consiliului Local informatiile solicitate, cu privire la derularea contractului și să asigure accesul la toate informațiile necesare verificării și evaluării funcționării și dezvoltării serviciului, în conformitate cu clauzele contractului de concesiune și prevederile legale în vigoare;
3. să pună în aplicare metode performante de management, care să conducă la reducerea costurilor de operare;
4. să asigure finanțarea pregătirii și perfecționării profesionale a propriilor salariați;
5. să țină un registru special vizat de medicul veterinar și care va conține: data capturării, data și ora cazării în adăpost, caracteristicile individuale ale câinelui, numărul de câini, revendicați, adoptați, eutanasiați, substanța utilizată și numele persoanei care realizează eutanasierea, numărul de tatuaj, nr. fișei de adopție, data vaccinării antirabice, data sterilizării, data predării cadavrelor la societățile de incinerare, precum și persoanele care au instrumentat manoperele respective;
6. să permită accesul reprezentanților asociațiilor, organizațiilor și societăților de protecție a animalelor la operațiile de adăpostire, vaccinare, deparatizare, adopție și eutanasiere - în cazul în care aceștia o solicita, dar pe baza unui program orar prestabilit.
7. să comunice lunar la Direcția Sanitar Veterinară Județeană, Primăriei Municipiului și Prefecturii numărul de câini înregistrați și numărul de tatuaj;
8. să prezinte trimestrial Consiliului Local o informare scrisă privind modul de gestionare a serviciului de gestionare a câinilor fără stăpân;
9. să respecte normele de protectia muncii, PSI și să ia măsurile necesare privind igiena și siguranța la locul de muncă;
10. să respecte condițiile de mediu conform legislației în vigoare pe toata durata derulării prezentului contract;
11. să respecte condițiile igenico-sanitare în conformitate cu normele de igienă și sănătate publică; va implementa condiționările ce se stabilesc prin acte normative emise de autoritățile sanitar veterinare competente, conform unor programe de conformare la cerintele sanitar veterinare.
12. să nu subconcesioneze bunurile și serviciile care fac obiectul concesiunii;
13. să plătească redevența la valoarea și la termenul prevăzut în contract;
14. să efectueze întreținerea și reparațiile curente atât ale clădirii cât și ale mașinilor și utilajelor cu care iși desfășoară activitatea astfel încât să mențină funcționalitatea permanentă a acestora;
15. să respecte condițiile impuse de natura bunurilor (materialele cu regim special, medicamentele etc);
16. să presteze serviciul de gestionare a câinilor fără stăpân în regim de continuitate şi permanenţă, precum şi în condiții de calitate și eficiență;
17. să obțină de la autoritățile competente toate avizele, autorizaţiile și licenţele impuse de reglementările legale în vigoare pentru desfăşurarea activităţilor pe care le va efectua în executarea contractului;
18. să notifice concedentului cauzele de natură să conducă la reducerea activității și măsurile ce se impun pentru asigurarea continuitătii activitătii.

**Art. 12.** **Concedentul are următoarele obligaţii:**

1. să elaboreze și să aprobe documentele necesare organizării și desfășurării gestiunii serviciului de gestionare a câinilor fără stăpân ;
2. să aducă la cunoștința publică, în condițiile legii, hotărârile și dispozitiile al căror obiect îl constituie serviciul de gestionare a câinilor fără stăpân
3. să achite contravaloarea prestațiilor efectuate de concesionar/operator, conform clauzelor contractuale;
4. să păstreze confidențialitatea, în condițiile legii, a informațiilor cu privire la activitatea concesionarului, altele decât cele publice;
5. să elaboreze și să aprobe Regulamentul de organizare şi functionare a serviciului concesionat, precum şi orice modificare a acestuia atunci când se impune;
6. să nu-l tulbure pe concesionar în exercițiul drepturilor rezultate din prezentul contract;
7. să nu modifice în mod unilateral contractul de concesiune, în afară de cazurile prevăzute expres de lege;
8. să notifice concesionarului apariția oricăror împrejurări de natură să aducă atingere drepturilor acestuia;

**CAPITOLUL VII**

**Verificări, recepții, garanții**

**Art.13** (1) Concedentul, prin persoana împuternicită (urmăritorul de contract) va verifica bilunar şi prin sondaj modul de efectuare a prestaţiei de către operator. Concesionarul va întocmi rapoarte de activitate zilnice.

(2)Rapoartele zilnice se vor transmite prin format electronic sau pe suport de hârtie până cel târziu la ora 12 a zilei următoare.

(3) Concedentul, prin persoana împuternicită (urmăritorul de contract), va verifica întocmai ca situaţiile de lucrări lunare (care va însoţi facturile lunare) să cuprindă toate rapoartele de activitate zilnice în format tipărit şi semnate de către concesionar şi urmăritorul de contract, iar tarifele să corespundă cu cele stabilite. Situaţia de lucrări va fi semnată de către concedent și concesionar.

**Art.14** Concedentul în urma verificărilor efectuate în adăpost va întocmi procese-verbale de constarea, iar pe teren va întocmi Nota de Constatare în care se va consemna aspectele constatate şi modul de rezolvare de către concesionar a sesizărilor primate de la cetăţeni şi eventual, penalităţile aplicate concesionarului pentru deficienţele constatate.

**Art.15** Concesionarul va comunica concedentului şarja în care vor fi incinerate cadavrele sau deşeurile animaliere, cu 24 de ore înainte de efectuarea acestora.

**Art.16** Concesionarul răspunde de buna desfăşurare a prestaţiei şi garantează material şi financiar, calitatea şi cantitatea serviciilor prestate.

**CAPITOLUL VIII**

**Modificarea contractului**

**Art. 17.** (1) Modificarea prezentului contract se face numai prin act adițional încheiat între părțile contractante.

1. Părțile contractante au deptul, pe durata îndeplinirii contractului, de a conveni modificarea clauzelor contractului, prin act adițional numai în cazul apariției unor circumstanțe care lezează interesele comerciale legitime ale acestora și care nu au putut fi prevăzute la data încheierii contractului.
2. Concedentul poate modifica unilateral partea reglementară a prezentului contract cu o notificare prealabilă a concesionarului de 30 zile calendaristice din motive excepționale legate de interesul național și/sau local după caz

**CAPITOLUL IX**

**Sancţiuni și penalități**

**Art. 18.** (1) Nerespectarea obligaţiilor asumate prin prezentul contract de către Concesionar, atrage răspunderea contractuală a acestuia, inclusiv plata daunelor-interese.

(2) Cu privire la plata daunelor interese, prezentul contract constituie titlu execitoriu.

**Art. 19.** Pentru încălcări ale condițiilor de prestare stipulate în prezentul contract și în caietul de sarcini, concesionarul va fi sanctionat după cum urmează:

(1) Nesoluţionarea, în decurs de trei luni succesiv, a mai mult de 10 (zece) solicitări scrise ale Concendentului, atrage rezilierea de drept a prezentului contract, fără a mai fi necesară intervenția vreunei instanțe judecătorești și/sau arbitrare;

(2) Nerespectarea condițiilor sanitar veterinare de desfășurare a activităților, atrage după sine sancțiuni din partea Concedentului, în temeiul normelor legale în vigoare;

(3) Neefectuarea capturării câinilor fără stăpân la solicitarea Concedentului, în termen de maxim 48 de ore de la data comunicării sau în termen de 24 de ore în cazul urgențelor, se sancționează cu 5% din contravaloarea prestației ce trebuia executată, calculată de la data comunicării și până la executarea efectivă a solicitării.

**CAPITOLUL X**

 **Încetarea contractului**

**Art. 20.** (1)Prezentul contract încetează în următoarele situaţii:

1. la împlinirea termenului stabilit în prezentu contract;
2. prin denunţare unilaterală de către concedent, în cazul în care interesul naţional sau local o impune;
3. prin acordul scris al părților;
4. în situații de forță majoră așa cum sunt acestea definite de lege;
5. în cazul în care concesionarului i se retrage autorizaţia de funcţionare sau aceasta nu este prelungită după expirarea termenului;
6. la expirarea duratei stabilite conform angajamentelor din oferta prezentată de concesionar şi a clauzelor contractuale specifice;
7. la expirarea duratei stabilite prin contractul de concesiune, dacă părţile nu convin, în scris, prelungirea acestuia, în condiţiile legii;
8. în cazul în care interesul naţional sau local o impune, prin denunţarea unilaterală de către concedent, cu plata unei despăgubiri juste şi prealabile în sarcina concedentului;
9. în cazul nerespectării obligaţiilor contractuale de către concesionar, prin reziliere, cu plata unei despăgubiri în sarcina concesionarului;
10. în cazul în care concesionarului ii sunt retrase autorizaţiile legale necesare desfăşurării activităţii.
11. în cazul falimentului concesionarului.
12. în cazuri de forta majoră sau caz fortuit, când concesionarul se afla în imposibilitatea de a continua contractul, prin renunţare fără plata unei despăgubiri.

(2) La încetarea contractului, concesionarul va preda concedentului toată documentația tehnico-economică referitoare la serviciul concesionat precum și toate bunurile ce aparțin concedentului.

**CAPITOLUL XI**

 **Forţa majoră**

**Art. 21.** (1) Forţa majoră este constatată de o autoritate competentă.

(2) Forţa majoră exonerează părţile contractante de îndeplinirea obligaţiilor asumate prin prezentul contract, pe toată perioada în care aceasta acţionează.

(3) Îndeplinirea contractului va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

(4) Partea contractantă care invocă forţa majoră are obligaţia de a notifica celeilalte părţi, imediat şi în mod complet, producerea acesteia şi să ia orice măsuri care îi stau la dispoziţie în vederea limitării consecinţelor.

(5) Dacă forţa majoră acţionează sau se estimează ca va acţiona o perioadă mai mare de 6 luni, fiecare parte va avea dreptul să notifice celeilalte părţi încetarea de plin drept a prezentului contract, fără ca vreuna din părţi să poată pretinde celeilalte daune-interese.

**CAPITOLUL XII**

 **Litigii şi legislaţia aplicabilă**

**Art. 22.** (1) Părţile vor face toate eforturile pentru a rezolva pe cale amiabilă, prin tratative directe, orice neîntelegere sau dispută care se poate ivi între ei în cadrul sau în legatură cu îndeplinirea contractului.

(2) Litigiile de orice fel ce decurg din interpretarea sau executarea prezentului contract sunt de competenţa instanţelor judecătoreşti competente.

(3) Prezentul contract este supus legislaţiei aplicabile pe teritoriul României.

**CAPITOLUL XIII**

**Alte clauze**

**Art. 23.** Prezentul contract este redactat şi va fi interpretat în limba română.

**Art. 24.** Notificările între părţi se vor efectua în scris, pentru a fi considerate valabile; se acceptă orice mijloc de comunicare scrisă, inclusiv poşta electronică.

**Art. 25.** (1). Următoarele documente constituie anexe la prezentul contract, făcând parte integrantă din acesta:

a) Caietul de sarcini privind concesionarea serviciului. Condițiile prevăzute în caietul de sarcini sunt minimale pentru desfășurarea licitației privind concesionarea serviciului de gestionare a câinilor fără stăpân din Municipiul Satu Mare. În lipsa unor dispoziții exprese din contract, caietul de sarcini și/sau regulament, se vor aplica dispozițiile OUG nr.155/2001 actualizată și HG nr.1059/2013actualizat;

b) Regulamentul de organizare şi funcţionare al Serviciului de gestionare a câinilor fără stăpân din municipiului Satu Mare;

c) Oferta Concesionarului (propunerea tehnică şi propunerea financiară) pe baza căreia s-a desfăşurat procedura de atribuire ...................

d) HCL nr. 97/29.03.2018 Privind aprobarea Studiului de oportunitate, a Caietului de sarcini și Contractul de concesiune pentru serviciul de gestionare a câinilor fără stăpân din Municipiul Satu Mare

(2) În executarea contractului, documentele anexă se vor aplica în ordinea de prioritate stabilită la aliniatul (1).

 Prezentul contract de concesiune a fost încheiat în 4 (patru) exemplare, unul pentru concesionar si trei pentru concedent.

**CONCEDENT: CONCESIONAR**

**MUNICIPIUL SATU MARE**

Primar, Administrator,

 Kereskényi Gábor

 Director executiv,

ec. Lucia Ursu

 AVIZAT:

Control Financiar Preventiv

 jr. Rus Liana Loredana

 Avizat Juridic

 Ionela Gáti

 Compartiment de Specialitate S.A.D.P.P.

 Șef serviciu

 Pop Sorin

Președinte de ședință Secretar

 Zsók János Csaba Mihaela Maria Racolța